

Αρκαλοχώρι, 05/09/2024

Προς: ΜΜΕ

**ΔΕΛΤΙΟ ΤΥΠΟΥ**

**Σε πλήρη ετοιμότητα για τη νέα σχολική χρονιά ο Δήμος Μινώα Πεδιάδας**

Σε παρεμβάσεις που βελτιώνουν την εικόνα των σχολικών μονάδων, ενόψει της νέας σχολικής χρονιάς, έχει προχωρήσει ο Δήμος Μινώα Πεδιάδας.

Με στόχο οι σχολικές υποδομές του Δήμου να έχουν την καλύτερη δυνατή εικόνα με την έναρξη της σχολικής χρονιάς για να υποδεχτούν τους μαθητές και τους εκπαιδευτικούς, δρομολογήθηκαν μία σειρά παρεμβάσεων τόσο στους εσωτερικούς όσο και τους εξωτερικούς χώρους των Παιδικών Σταθμών, των Νηπιαγωγείων, των Δημοτικών, των Γυμνασίων και των Λυκείων του Δήμου Μινώα Πεδιάδας.

Ειδικότερα έχουν γίνει εργασίες συντήρησης, αναβάθμισης και βελτίωσης των σχολικών υποδομών και στις τρεις Δημοτικές Ενότητες, με προτεραιότητα τη κάλυψη των επειγουσών αναγκών των σχολικών μονάδων του Δήμου ωστόσο πολλές εργασίες που δύνανται να πραγματοποιηθούν μεταγενέστερα, θα δρομολογηθούν και το επόμενο διάστημα καθώς είναι σε εξέλιξη εργολαβίες που αφορούν τα σχολεία.

Οι εργασίες άρχισαν από τον Αύγουστο και συνεχίζονται με στόχο τη στήριξη της εκπαιδευτικής διαδικασίας απρόσκοπτα και χωρίς προβλήματα. Κατόπιν συνεννόησης του Δημάρχου Μινώα Πεδιάδας Βασίλη Κεγκέρογλου με τους Αντιδημάρχους Παιδείας Στέφανο Ψυλλάκη, Τεχνικών Έργων Γιώργο Μελεμενή, Κοινωνικής Πολιτικής Γρηγόρη Καλογερίδη, και τη συνδρομή των Συλλόγων Γονέων και Κηδεμόνων των σχολείων δόθηκε προτεραιότητα στα θέματα υγιεινής, ασφάλειας, λειτουργικότητας αλλά και αισθητικής αναβάθμισης των σχολείων, των νηπιαγωγείων αλλά και των τριών παιδικών σταθμών του Δήμου σε Αρκαλοχώρι, Καστέλλι και Βόνη. Ενδεικτικά, έγινε αντικατάσταση των δαπέδων (Γυμνάσιο Αρκαλοχωρίου), τοποθέτηση νέων περιφράξεων, αντικατάσταση και εκσυγχρονισμός εξοπλισμού παιδικών σταθμών (αντικατάσταση κουζίνας σε Καστέλλι και Βόνη), ελαιοχρωματισμοί, συντηρήσεις, απολυμάνσεις (απεντομώσεις και μυοκτονίες σε όλα τα σχολεία) ενώ έγιναν και παρεμβάσεις περιποίησης και αισθητικής αναβάθμισης όπως κλάδεμα δέντρων και εξωραϊσμός στον περιβάλλοντα χώρο των σχολείων. «Οι παρεμβάσεις που έγιναν με στόχο να έχουμε τη καλύτερη δυνατή σχολική χρονιά με τα λιγότερα προβλήματα θα συνεχιστούν και κατά τη διάρκεια της σχολικής χρονιάς, καθώς έχουμε εργολαβία σε εξέλιξη ενώ θα προχωρήσουμε και σε πρόσθετες παρεμβάσεις εφόσον χρειαστεί καλύπτοντας όλα τα ζητήματα που άπτονται της άρτιας λειτουργίας των σχολικών μας μονάδων», ανέφερε ο Δήμαρχος Μινώα Πεδιάδας Βασίλης Κεγκέρογλου.

Την ίδια ώρα πραγματοποιήθηκε συνάντηση μεταξύ του Γενικού Γραμματέα του Δήμου Νίκο Μπελενιώτη και των Αντιδημάρχων Παιδείας Στέφανου Ψυλλάκη και Οικονομικών Όλγας Δραμουντάνη με τους Διευθυντές της Α/θμιας ΚΑΙ β/θμιας Εκπαίδευσης των Σχολείων του Δήμου Μινώα Πεδιάδας, παρουσία του Διευθυντή και της Προϊσταμένης της Οικονομικής Υπηρεσίας Άρη Ταμιωλάκη και Φρόσω Μαυροφοράκη αντίστοιχα, προκειμένου να συζητήσουν για την διαδικασία καταβολής της πάγιας προκαταβολής στους/στις διευθυντές/τριες σχολικών μονάδων. Στη διάρκεια της συνάντησης έγινε αναλυτική συζήτηση για τον τρόπο που θα καλύπτονται τα έξοδα και οι καθημερινές ανάγκες των σχολείων σε αναλώσιμα, πληρωμή ρεύματος, νερού κτλ. ενώ αυτό που τονίστηκε είναι ότι με την πάγια προκαταβολή μπορεί́ να αντιμετωπίζεται οποιαδήποτε δαπάνη σχετίζεται με τις λειτουργικές ανάγκες της σχολικής μονάδας, υπό́ την προϋπόθεση ότι η δαπάνη αυτή́ δεν υπερβαίνει το ποσό́ της πάγιας προκαταβολής και δεν έχει προβλεφθεί́ η αντιμετώπισή της από́ τον οικείο Δήμο.